Йосиф Бродски
Чаша вода

Превод от руски: Димитър Калев, —

chitanka.info

Ти стоиш, водичка, във чашата пред мене

и ме гледаш с очи, избягали изпод крана,

в които, блестейки, е раздвоена

прозрачната твоя вярна охрана.

И знаеш, че аз съм ти бъдещето: фуния,

одушевен стълб, перспективна несъразмерност;

чакат те влакната и тъмотията

на вътрешности, даже на артерии.

Но ти не се плашиш. В затворите има несметни

варианти за субстанции безприютни,

сравнено със свобода под тюл нарешетен

или пък със свобода абсолютна.

Вярно, можеш без мен. Но колкото по-дълго протакам

своя край, толкова по-късно ще свариш

да се превърнеш в дъжд зад стъклата,

шлифоващ без мен тротоарите.

1995

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.